Enklere å innføre eiendomsskatt

Et nytt forslag fra Finansdepartementet skal gjøre det enklere for kommunene å innføre eiendomskatt. Eller å øke skatten - for de som allerede har.

Enklere: Finansminister Sigbjørn Johnsen og regjeringen gjør det nå enklere for kommunene å innføre eiendomsskatt. Foto: Taral Jansen Vis mer

Publisert: Oppdatert: 9. november 2012 12:36 , Publisert: 14. april 2012 17:15

Kommunene skal nå få lov til å bruke de nye ligningsverdiene som grunnlag for eiendomsskatt på boliger. Dermed slipper kommunene både å taksere boliger og behandle klager.

Finansdepartementet mener at det gjør det enklere for kommunene å innføre eiendomsskatt, og øker kommunenes inntekter fra eiendomsskatten. Dette er essensen i et nytt forslag som Finansdepartementet sendte ut på høring rett før påske.

Les også Tom Staavis kommentar:Regjeringen øker skattene på den sleipeste måten

De største endringene

- Kommunene skal kunne bruke utgangspunktet for ligningsverdiene i formuesskatten. Det sparer takseringskostnad for alle boliger og sekundærboliger.

- Eiendomsskatteverdiene skal settes til maks 67 prosent av formuesgrunnlaget (teoretisk markedsverdi). Kommunene kan redusere formuesgrunnlaget ytterligere.

- Kommunene kan fortsatt ha bunnfradrag i eiendomsskatten for å lage sosial profil.

- Eiendomsskatten på boliger vil nå endres hvert år, fordi formuesgrunnlaget endres hvert år med prisstigningen på boliger. Til nå har eiendomsskatten stått fast i 10 år av gangen. Stiger boligprisene, vil eiendomsskatten stige.

- Hytter skal fortsatt skattlegges som i dag, og må med andre ord takseres av kommunene.

- Næringseiendom skal fortsatt takseres som i dag, må også takseres.

- Eiendomsskatten skal fortsatt være på 2 til 7 promille av eiendomsskatteverdien (redusert teoretisk markedsverdi fratrukket evt bunnfradrag)

NB: Kommunene kan velge å bruke dagens system med egen taksering, det kan være aktuelt for kommuner som nettopp har taksert på nytt, og som i dag bruker 100 prosent - eller nesten 100 prosent av taksert verdi.

Hele forslaget kan du se her på Finansdepartementets nettsider.

Notodden på topp

En undersøkelse fra Huseiernes Landsforbund viser at det er Notodden som i dag har høyest eiendomsskatt på boliger. Der må du betale 8909 kroner i året i eiendomsskatt for en bolig på 120 kvadratmeter. Bergen, Haugesund og Karmøy ligger nederst på listen over kommuner som har innført eiendomsskatten.

LES OGSÅ:Her er det høyest eiendomsskatt!

Forenkling ønskes velkommen av kommunene

Eiendomsskatten har til nå vært basert på takseringer i kommunene. Kommunene har måttet taksere alle boligene i kommunen for å sette en verdi som har vært brukt som basis for ligningsverdien.

Kristiansand kommune takserte alle boliger på nytt i fjor. Kommunen takserte 50.000 bygninger, og fikk over 4600 skriftlige henvendelser om den nye eiendomsskatten.

Takseringene har gått fort, og vært sjablongmessige. Det har ført til mange klager i kommunene. I tillegg er takseringer dyrt. Finansdepartementet peker på en snittkostnad for taksering på 780 kroner pr bolig i sitt høringsnotat.



Helge Eide, områdedirektør for interessepolitikk i KS. Foto: KS Vis mer

Forslaget innebærer en betydelig forenkling for kommunene, noe kommunenes organisasjon KS ønsker velkommen:

- Vi vet at enkelte kommuner de siste årene - når de har gjennomført nødvendig retaksering - har vært kritiske til at slik retaksering måtte gjennomføres på en langt mer tungvint måte enn hva staten selv gjennomførte ved fastsettelse av formuesskatt for samme eiendom, kommenterer Helge Eide, områdedirektør for interessepolitikk i KS.

- Forslaget fra Finansdepartementet gir kommunene valgfrihet til å velge formuesskatteverdier som grunnlag, eller å beholde eget takseringsregelverk. Vi er for slik valgfrihet og mulighet til å effektivisere skatteinnkrevingen, gitt at krav til rettssikkerhet og rettferdighet er ivaretatt, sier han.

Flere kommuner med eiendomsskatt?

Finansdepartementet selv antyder at det vil komme eiendomsskatt på boliger i flere kommuner. De skriver i sitt høringsnotat:

[...] flere kommuner vil ønske å innføre eiendomsskatt i hele kommunen, og at kommuner som skal omtaksere eiendommer ikke utsetter dette utover gjeldende 10-årsgrense.

I KS kjenner de ikke til om noen kommuner venter på at man kan innføre ligningsverdiregisteret som grunnlag for eiendomsskatten:

- Vi tror ikke at økt fleksibilitet til å velge takseringsprinsipp i seg selv har særlig betydning for om kommuner innfører, avvikler, øker eller reduserer eiendomsskatten. Det er det kommuneøkonomien og politiske vurderinger som i all hovedsak styrer, kommenterer Helge Eide.



Dag Refling, utredningssjef i Huseiernes Landsforbund Foto: Håkon Mosvold Larsen / NTB Scanpix Vis mer

Uoversiktlig som en overmoden lutefisk

Utredningssjef i Huseiernes Landsforbund Dag Refling kommenterer at hvis man er for eiendomsskatt, så er forslaget for så vidt bra fordi det forenkler. Men han mener at systemet blir uoversiktlig:

- Boliger kan nå bli behandlet etter Skatteetatens ligningsverdier, men for fritidsboliger og næringseiendom skal det fortsatt være kommunale takseringer, dette skaper et uoversiktlig bilde, mener Refling, og konkluderer:

- Det blir som en overmoden lutefisk. Den skjelver og tyter ut på alle kanter og det blir vanskelig å få tak på den.

Fra 2014

Høringsfristen er 26. juni i år, og det forutsettes at kommunene skal kunne ta i bruk de nye reglene for skatteåret 2014.

Her kan du lese mer om Skatter og avgifter